### NN 72/2022 (24.6.2022.), Odluka o naknadi za razvoj komunalnih vodnih građevina društva Komrad d.o.o., Slatina

Komrad d.o.o.

1074

Na temelju članka 52. Zakona o finaciranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), članka 23. stavka 1. podstavka 4. Zakona o vodnim uslugama (»Narodne novine« br. 66/19) i članka 25. Društvenog ugovora društva Komrad d.o.o., Skupština Društva na sjednici održanoj 21. lipnja 2022. godine, donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom određuje se obveza plaćanja naknade za razvoj komunalnih vodnih građevina (u daljnjem tekstu: naknada za razvoj) na području nadležnosti javnog isporučitelja vodnih usluga Komrad d.o.o. (u daljnjem tekstu: Isporučitelj) te se utvrđuju:

– obveznici plaćanja naknade za razvoj,

– osnovica za obračun,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Područje nadležnosti Isporučitelja obuhvaća područja jedinica lokalne samouprave, odnosno: Grad Slatinu, te općine Nova Bukovica, Mikleuš, Čađavica, Sopje, Voćin i Podravska Moslavina.

Članak 3.

Obveznik plaćanja naknade za razvoj je obveznik plaćanja cijene vodne usluge javne vodoopskrbe, uz koju se obračunava naknada za razvoj, na području nadležnosti Isporučitelja iz članka 2. ove Odluke.

Članak 4.

Osnovica za obračun naknade za razvoj je jedinica mjere isporučene vodne usluge javne vodoopskrbe, odnosno kubučni metar isporučene vode (1 m3).

Članak 5.

Naknada za razvoj prihod je Isporučitelja.

Sredstva naknade za razvoj koriste se za financiranje gradnje komunalnih vodnih građevina na području djelovanja Isporučitelja, odnosno za:

– izradu predstudije izvodljivosti projekta, studije izvodljivosti projekta, ocijene o potrebi procjene, studije utjecaja na okoliš, studije utjecaja na prirodu,

– prethodna istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu),

– izradu idejnog, glavnog i provedbenog projekta i drugih poslova projektiranja,

– ishođenje potrebnih upravnih dozvola i drugih upravnih akata (lokacijske, građevinske, uporabne i dr.),

– ishođenje posebnih uvjeta građenje,

– provedbe postupaka javnih nabava,

– provedbe postupaka otkupa i izvlaštenja te drugog rješavanja imovinsko-pravnih odnosa,

– provedbu geodetskih poslova,

– građenje, nadzor nad građenjem, upravljanje projektom gradnje,

– djelatnosti ispitivanja materijala, određenih dijelova ili cijele građevine, troškove testiranja i probnog pogona,

– troškove pravnih postupaka u vezi sa prethodnim poslovima gradnje komunalnih vodnih građevina,

– financiranje otplate zajmova i kredit za gradnju komunalnih vodnih građevina.

Članak 6.

Visina naknade za razvoj utvrđuje se na cijelom području nadležnosti Isporučitelja u iznosu od 1,70 kn/m3, isporučene vode, za sve kategorije korisnika/obveznika plaćanja vodne usluge javne vodoopskrbe.

Članak 7.

Naknada za razvoj iz ove Odluke, naplaćuje se putem ispostavljenog računa za vodnu uslugu javne vodoopskrbe, koju korisnicima/obveznicima, ispostavlja Isporučitelj Komrad d.o.o., i iskazuje se na računu kao zasebna stavka.

Članak 8.

Naknada za razvoj plaća se u rokovima dospijeća cijene vodne usluge javne vodoopskrbe, po računima za vodnu uslugu.

Članak 9.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 10.

Uprava Isporučitelja podnosi godišnje izvješće o naplaćenim i utrošenim sredstvima naknade za razvoj Skupštini.

Nadzor nad naplatom i trošenjem sredstva naknade za razvoj provodi Skupština Isporučitelja.

Članak 11.

Danom primjene ove Odluke, sve postojeće odluke jedinica lokalne samouprave o naknadi za razvoj javne vodoopskrbe i javne odvodnje na području nadležnosti Isporučitelja prestaju vrijediti.

Članak 12.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Članak 13.

Neutrošena sredstva naknade za razvoj prikupljena do stupanja na snagu ove Odluke, koriste se u skladu s člankom 5. ove Odluke.

Članak 14.

Ova Odluka stupa na snagu osmoga dana od dana donošenja, objavit će se u »Narodnim novinama« i dostaviti Vijeću za vodne usluge u roku od pet dana od dana donošenja.

Urbroj: 01-816/22.

Slatina, 21. lipnja 2022.

Predsjednik Skupštine
 Denis Ostrošić, prof., v. r.